În pădurile din jurul Bucureștiului, vulpile au devenit o amenințare serioasă pentru locuitorii care se plimbă prin natură. Recent, patru persoane au fost aduse la Institutul Matei Balș după ce au fost mușcate de aceste animale.
Una dintre persoanele atacate de vulpi a fost o femeie din Argeș, care a fost nevoită să călătorească în București pentru a primi îngrijiri medicale după ce a fost mușcată de aceste animale.
Ea se afla la picnic în momentul în care animalul o atacase, în timp ce celelalte trei victime au întâlnit vulpile în timp ce se plimbau prin pădurile din apropierea Capitalei. În Constanța, nouă persoane au solicitat asistență la Centrul Antirabic, de la începutul anului, după ce au fost mușcate de vulpi.
În unele cazuri, aceste animale pot fi observate și în cartierele de periferie, acolo unde cândva existau zone de vegetație.
Medicii subliniază că este important să tratăm imediat mușcătura de vulpe pentru a evita consecințe grave, precum riscul de transmitere al rabiei.
„Nu severitatea mușcăturilor ne îngrijorează, cât acest risc de transmitere al rabiei. O vulpe cu care te întâlnești ziua într-un loc de weekend, pe o stradă a unui sat, la periferia unui oraș, are o probabilitate foarte mare să fie turbată”, a explicat, conform Știrile ProTv, managerul Institutului Matei Balș, Cătălin Apostolescu.
Totodată, experții ne avertizează să evităm să atingem astfel de animale și să nu le hrănim, deoarece le-am putea oferi ceva care să le facă rău.
Vaccinul antirabic necesită administrare în 3 sau 5 doze, variind în funcție de locul și severitatea mușcăturii, precum și de tipul animalului care a provocat rana. Este crucial ca administrarea acestui vaccin să înceapă în primele 72 de ore de la mușcătură. Medicii recomandă curățarea rănii cu apă și săpun, evitând utilizarea de alcool sau alte dezinfectante.